“Yesu Kristo tahinduka; oku abaire ari nyomwabazyo, n`eri izooba nikwo ari, kandi nikwo ariguma ebiro byona.”

(Abaheburaayo 13:8)

Ebaruha erikwetorora Okwakana 2015

Endamutsyo za aha mutima ahari abaishe-emwe hamwe na banyaanya-itwe okwetoroora ensi yoona omu iziina rya MUKAMA waitu Yesu Kristo n`ekyahandikirwe kuruga omu Baheburaayo 9:28:

“Nikwo na Kristo, ku yaaherize kuheebwayo rimwe kwekorera ebibi bya baingi, aryareebeka omurundi gwa kabiri, ti habw`ebibi, kureka ahabw`okujuna abariba bamutegyereize”

Okwiija kwa Kristo okw`akabiri nikwo kugaruka kwe okwaraganitsibwe (Yohaana 14:1-3). Nagaruka ahabw`abacungwirwe boona abamutegyereize. Nagaruka ahabw`abo boona abacungwirwe kandi abetekatekyeire: “…ababaire beeteekateekire baataaha nawe omu nju omu bugyenyi…” (Mataayo 25:10). Nagaruka ahabw`abo boona abacungwirwe abarikukunda okubooneka kwe. Kandi abo boona abari kukunda okuboneka kwe nibaza kuheebwa ekiruunga ky`okuhikirira eky`araganitsibwe (2 Timoseo 4:8).

Okugaruka kwa Kristo kwiriire haihi. N`eky`omugasho munoonga kugira ngu ebi bintu bishatu omu mazima bishangwe omuri itwe: okumurindirira, kuba twetekatekire kandi n`okukunda okuboneka kwe. Tutwiire omu bwire bw`okwetwa kurugayo nk`oku 2 Abakorinso 6:14-18 hari kugira: “N`ahabw`ekyo mubarugyemu, Mubeetaaniseho; nikwo MUKAMA arikugira…” Obunabi bw`ahamuheru buriyo nibuhikiriira omu biro byaitu. N`obunaku bwa kaire akagambirwe MUKAMA waitu, “…kandi ebi ku biritandika kubaho, mureebe ahaiguru, mwimutsye emitwe yaanyu, ahakuba okucungurwa kwanyu kuryaba kuri haihi” (Luka 21:28-36). Ahabw`embabazi ze, twine okuhaburwa kw`omuri baibuli okurabira omu kigambo ky`obunabi kaandi nitubasa kwetegyereza gye obumanyitso bw`emperu omu nshonda zoona. Akaari, akaari k`okusimura nikeyongyera buri kaire kandi kariyo nikagyenda omu nsi yoona kugira ngu boona abari kwikiririiza omuri baibuli batsimukye barugye omu turo tw`omwoyo: “Reeba, kishweraa yaija! Mushohore tumubugane.” (Matayo 25:1-10).

Obu hati nibwo buutumwa oburiyo nibutebekanisa okwija kwa Kristo okw`akabiri. Abaikiriza nibo baishiki abashugaine abari kushemeza etabaaza zaabo. Abaishiki ab`obwengye tibarikufa aha tabaaza zaabo zonka, nk`okugira ngu bagire ekyererezi, okumurikirwa; kureka nibafayo munoonga aha kweteekateeka okwijwiire habw`okwikiriza hamwe n`okwecureeza haamawe n`okwijura amajuta g`omwoyo okuba niyo nshonga erikukirayo obukuru. Omuhandiki w`ekyeshoongoro akakishooborora ati: “Turi enyabya, mukama Ori kwera, kwonka twijwire amaani gaawe…” okwegaita kw`ebembiirwe Omwoyo kw`omugore w`omunsi hamwe na kishwera ow`omwiguru kuriyo nikugyeenda omu maisho omu kukunda okuhikire hamwe n`okwikirizana naburi kigambo kyoona ekya Ruhanga.

“kandi ndyakwegambira obugyenyi!”

MUKAMA akaraganisa omuri Hosea 2:19 “Kandi ndyakwegambira obugyenyi, obe owangye ebiro byona, nkwegambire obugyenyi omu kuhikiirira, omu bwinganisa, omu kukunda n`omu mbabazi.” Oku nikwo kuhayo okw`embabazi kw`omucunguzi ahab`acungwirwe. Aha musharaba Karivariyo, kishwera akashashura omuhendo gw`obucunguzi ahabw`omugore (Yohaana 3:16) kurabira omu shagama eyasheshekire ey`endagaano entsya (Matayo 26:26-28), ekanisa ebasize kucungurwa: “Omuri Ogwo tuheebwa okucungurwa ahabw`eshagama ye, okusaasirwa eby`okushiisha byaitu, nk`obutungi bw`embabazi ze oku buri…” (Abaefeso 1:7). Nk`oku Adamu yayihirwemu orubaju kndi Haawa akamwihwamu kaandi akagaruka akamugarurirwa (Okutandika 2), nikwo n`orubaju rw`omucunguzi rwacumitsirwe aha musharaba (Yohaana 19:34), kandi abacungwirwe niyo Kanisa ye y`Omugore, abarikuza kumubugana omu mwanya barikuza aha bugyenyi bw`Omwan gw`entaama (1 Abatesolonika 4:17). “Kandi kikahandiikwa ngu: Omuntu ow`okubanza, Adamu, akahinduka omuntu oine amagara; Adamu owa bwanyima yaahinduka Omwoyo orikureeta amagara.” (1 Abakorinso 15:45). Batabani n`abahara ba Yesu boona ni “engingo z`omubiri gwe”. Paulo nawe akahandiika ati “Egi n`enaama nkuru; kwonka nyowe ningigyeranisa ahari Kristo n`ekanisa” (Abaefeso 5:30-32).

Nk`oku omushaija ahinduuka kishwera kandi n`owariyo nagaamba obugyenyi akahinduka omugore omu kutsigura, nikwo n`okuhinduka kukuratira Yesu Kristo okw`amazima kuri “Ego” ahari We kandi Omucunguzi nahinduka kishwera ow`omwiguru kandi n`abacungwirwe nibahinduka omugore. Okutsigura tokuri kw`orubaju rumwe, nikubaho aha bantu babiri baheza kubugana, emitima yabo boona ebaho omunda ahabw`arukundo, konka omugore omukazi agira ngu “Eeego”.

Abacungwirwe boona abu ekigambo nk`embibo kya bibirwemu (Luka 8:11) bazairwe obw`akabiri omu matsiko agatahwaho (1Petero 1:3). Nibatunga obwa Ruhanga obwe hamwe n`amagara gatahwaho “N`ahabw`ekyo omuntu weena, ku aba ari omuri Kristo, aba ari ekihangirwe kisya; ebya kare biba bihweire, reeba byona biba bihindukire bisya.” (2Abakorinso 5:14-21). Ogwo orikubarirwa omu kanisa y`Omugore we ahabwe aine akakwate na MUKAMA, nk`oku abari kutsigurana bombi baine hamwe akakwate, kandi nibahurikiriza eki kishwera arikugambira omukundwa we Omugore kurabora omu kigambo Kye kandi akakyorobera. Nahabw`ekyo eki nikihikrira: “…kandi omugore we ayetekatekire”.

Abo boona abarikushangwa omu kanisa y`Omugore nibaija kuba beteekateekire kishwera ku arigaruka. Nibamukunda kandi bategyereza n`ekihika kingi kuza nawe aha bugyenyi bw`Omwana gw`entaama, nk`oku kihandikirwe “Baine omugisha abarikwetwa aha bugyenyi bw`Omwana gw`entaama.” (Okushuuruurwa 19:7-9). Kurabira omu buhereza bwa nabi owaraganitsibwe Omwoyo arikwera aretiire ekigambo ekyahandikirwe kuba ekigambo ekishuuruurirwe omuri abo abarikiwikiriza omu mazima. Kandi n`okwongyera ahari ekyo: Omuri abo boona abarikwikiriza kandi abari omu kanisa y`omugore ekigambo butumwa nikihikiriza ekikyatumirwe kukora. (Isaaya 55:11; Abarooma 10:16-21).

Yohaana omubatiza akagambira ahaiguru nagira ati, “Oine omugore niwe kishwera; omugambi w`obugyenyi, ku ayemerera aha rubaju rwa kishwera yaamuhurira, ashemererwa munonga ahabw`okuhurira eiraka rye; n`ahabw`ekyo okushemererwa kwangye oku kuhikirire” (Yohaana 3:29). Yohaana akaba nakira banabi boona, akaba ari nabi owaraganitsibwe n`obujunanizibwa bw`omutaano; “Kandi ogwo niwe owaahandiikirweho ngu, Reeba, nintuma entumwa yangye, ekubandize.” (Matayo 11:9-10).

Tihariho muburizi ondiijo owabaire akira kugamba aha Mugore wa Kristo, n`okweteekateeka, hamwe nahaby`okutwarwa (rapture) nk`omushaija wa Ruhanga, William Branham. Nk`oku kiri kumanywa gye ngu okutumwa kwe okwabiire nikuruga omu iguru kukamwijaho omu kwezi kwa mukaaga 11, 1933: “Nk`oku yohaana omubatiza yatumirwe kutebekanisa okwija kwa Kristo kw`okubanza, naiwe otumirwe n`obutumwa bw`okutebeekanisa okwija kwa Kristo okw`akabiri!” Obuhereza bwe bwinire kimwe akakwate n`entebekanisa ya Ruhanga y`okujuna, bukaba buri burungi kandi bw`omugasho, kandi okushemererwa kwe nikwija kuhikiriira, nk`oku okushemererwa okwa Yohaana omubatiza kwahikiriire.

Ekyahandikirwe eki obu kiriyo nikihikiriira “Omwoyo n`Omugore nibagira bati: Ija! Orikuhurira agire ati: Ija! Oine eiriho aije; kandi weena orikwenda atwarire busha amaizi g`amagara” (Okushuuruuriwa 22:17).

N`obu kirabe kiri kityo, ogwe weena oteire munonga omutima aha kigambo eki Ruhanga agambire kandi akashuuruura ngu omushaija nari omukazi orikwenda kuhereza ekitinisa maraika nari omuhereza wa Ruhanga omu mwanya gw`okuhereza Ruhanga weenka ekitinisa, nk`oku Yohaana yakozire aha kirwa kya Patimo, ebigambo nibyo bimwe ebishemereire ku mugambirwa nk`oku byagambirwe Yohaana buriya: “Reka! Otakikora; ndi omuheereza mugyenzi waawe n`owa beene sho baanabi, hamwe n`abo abata omutima aha bigambo by`omu kitabo eki. Ramya Ruhanga” (Okushuuruuriwa 22:17). Amina.

Okureeba entandikiro
Kugira ngu tubase kwetegyereza gye emariira

Tikugira ngu Malaki 3:1 ekahikiriira n`obutumwa bwa Yohaana omubatiza bwonka: “Reeba, nintuma entumwa yangye kutebeekanisa omuhanda omu maisho gangye…” Kikagaruka kyahikiriza n`ekikweka ky`okubanza kya Malaki 4:5, ekirikugira ngu: “Niwe arihindura emitima y`abazaire bakagarukana n`abaana baabo…” Okwe nikwo Maraika yakigambiire Ishe, Zekaria: “…Okuhindura emitima y`abazaire, bakagarukana n`abaana baabo, N`abagomi okubagarura aha bwengye bw`abahikiriire, kandi n`okutebeekanisiza MUKAMA abantu abeeteekateekire.” (Luka 1:16-17). Okwe nikwo kyabaire kiri n`omukutandika kw`obuhereza bwa Yohaana omubatiza kandi n`oburi hati nikwo kiri omu buhereza obu obwa ahamuheru, oburikugira ngu, mushemeze omuhaanda gwa Mukama kandi muretere abantu ba MUKAMA okweteeketeekyera okwija kwe.

Omu ndagaano enkuru, n`egaamba ahari ba shwenkuru abahairwe ebiraganisi by`endagaano (Abarooma 9:4-5). “Ira Ruhanga akatuma baanabi ahari baatatenkuriitwe kubagambira omu miring mingi etari emwe; Kwonka omu biro ebya bwanyima itwe akatutumaho Omwana we kuba niwe yaatugambira, ou yaataireho kuba omuhunguzi w`ebintu byona, kandi ou yaahangiise ensi…” (Abaheburaayo 1:1-2). Omu Byakozirwe Entumwa 13:32-33 nitushoma ngu: “Naitwe tubareeteire ebigambo birungi eby`endagaano, ei Ruhanga yaaraganiise baatatenkuriitwe, kandi endagaano egyo akagihikiiriza, ahariitwe, abaana baabo, obu yaazoora Yesu…”. Buriijo ku habaho eby`omugasho ebyabaho ebikwatiraine n`entebekanisa ya Ruhanga y`okujuna, ebyaraganitsibwe Ruhanga ebyaragwirwe nibihikirira. Omuri Malaki 4:5 kihandikirwe: “Reeba, ndyabooherereza nabi Eliya, ekiro kya MUKAMA ekikuru kandi ekirikutiinisa kitakizire…”

Ekikweeka kya kabiri eky`orunyiriri rwa mukaaga ekirikugira ngu “emitima ya baana ba Ruhanga n`egarurwa aha nyikiriza ya ba ish`ebo” kiriyo nikihikirira omu bwiire bwaitu. Egi niyo nshonga ahabw`enki MUKAMA waitu yahamize okuraganisa ahanyima y`obuheereza bwa Yohaana Omubatiza arikugira ati, “Eliya ashemereire kubanza kwiija, ashemeze byoona”. (Mataayo 17:11) Okwe nikwo kigarukire kikahandikwan`omuri Mako 9:12. Omu biro ebi akaatugizire ati “Eliya akaija; nabi aretsire obutumwa bwa Ruhanga, kandi abaana be byaraganitsibwe nibaikiriza nk`oku ebyahandikirwe biri kugura kandi bariyo nibagarurwa, omu nyegyesa hamwe n`omu magara, omu buteeka bw`omwoyo w`ekanisa eyabandize.” Eki nikyo ekigyendererwa ky`obutumwa bwa Ruhanga: ngu omu baikiriza ba baibuli, omu kanisa y`Omugore, ebintu byona byagarurwa butsya omu buteeka bwa baibuli.

Abo boona abari omu kanisa y`Omugore nibetegyereza eki ekigambo ky`obunabi kyayiziire ekitari kwikiriza nvunuura yoona y`omuntu n`ahabw`enki ekigambo eki kishuuruurirwe omu bwire bwaitu. Nikyaaka nk`etabaaza eri kwaaka omu mwiriima. (2 Petero 1:19-21). Ekyo kyonka ekihandikirwe omuri baibuli kiri nk`oku baibuli erikugira kandi nikyo kishemereire n`oku gambwa omu kwikiriza kw`abatoreinwe. Ekanisa eyombekirwe aha musingi gw`entumwa na banabi (Abaefeso 2:20). Nahabw`ekyo obutumwa ni: Garuka aha kigaambo; Garuka aha kutandika; Garuka aha nyegyesa eya mazima ey`entumwa, Garuka ahari ebyo byoona ebirikweteenga omu kujunwa! Omuri 2 Abakorinso 6:14-18, ebigaambo bya maani bihandikiirwe abantu ba Ruhanga; “Hekalu ya Ruhanga neikirizana eta n`ebishushani ebiramibwa? Ahakuba itwe turi hekalu ya Ruhanga ohuriire, nk`oku yaagizire ati: Ndyabatuuramu, mbagyendagyendamu; Ndyaba Ruhanga waabo, Nabo babe abantu bangye”. Obutumwa obw`aha muheru bwaine akakwate n`okweeta, hamwe n`okwetanisa hamwe n`okugarura butsya hamwe n`okweteekateeka. Tushemereire kubanza twashohora, tukabona kutahamu.

Okugaruka kwe kwaherize kwirira haihi (Matayo 24:33). MUKAMA waitu kandi omujuni waitu akagamba ahabiribaho omu biro bya bwanyima: “Kandi ebi ku biritandia kubaho, mureebe ahaiguru, mwimutsye emitwe yaanyu, ahakuba okucungurwa kwanyu kuryaba kuri haihi” (Luka 21:28). kandi yagaruka yahereza n`oku kurabura: “Mugume nimureeba obutwire bwona, nimushaba ngu mubaase kukira ebyo byona ebirigaho, n`okwemerera omu maisho g`Omwana w`omuntu” (orunyiriri rwa 36). Niteureeba okuhikirira kw`obunabi bw`omuri Baibuli na Israeli, namahanga, omunsi yoona, namunonga omukanisa, kandi nitubaasa kuguma niturangirira. “Er`izooba ekyahandikirwe eki twakireeba ni kihikirira!” Ekyo kitwijusya ebigambo bye: “Ebi naabibagambira, ngu obunaku bwabyo ku buriba bwahikire, mwijukye ku naabibagambiire.” (Yohaana 16:4) Amina.

Hati obu nikikwata aha kintu kukuru munonga, kiri, okwegeita okw`amazima okw`Omugore hamwe na kishwera. Tihaine kikirikugasira omwikiriza weena kureeba bureeba obumanyiso bw`obwire- obw`okwikirizibwa (Abarooma 5:9), okushemezibwa (1Abatesolonika 5:23) hamwe n`okubatizibwa n`Omwoyo Orikwera (1Abakorinso 12:13) n`ebindi n`ebindi by`omuri Baibuli kwihaho obu bishemereire kuba nibirebwa butunu, nk`oku kyabaire kiri omu biro by`entumwa. Aha muheru, okukunda kwa Ruhanga okw`amazima, nk`oku okwarebekire aha musharaba Karivariyo kurabira omukugarukana hamwe n`okusasirwa, nikuza kureebwa omuri abo abagarukaine nawe ababasize kutunga okusasirwa, ahabw`okuba “Ebi nimbibaragiira ngu mukundane.” (Yohaana 15:17). Abaikiriza ab`amazima ku barigira omo mwoyo gumwe n`amagara gamwe, enjura y`eibiba hamwe n`eyeigyesha neija kugwa (Yakobo 5:7-11; Yoeli 2:23; Isaaya 44:3; Zekariria 10:1). Reero obwe amaani ga Ruhanga nigaija kurebeeka kandi; nk`oku kyabaire ahari Yobu, owashabiire banywani be abamuchwereire orubanja (42:10), okugarura busya kw`emiringo ebiri kwa buri kimwe oku Ruhanga yahaire ekanisa aha kutandika nikuza kubaho.

Okukunda okuhikire nikwo kibohwa okw`amazima. “Kandi okwongera ahari ebyo byona mujware okukunda, nikwo kukomerana byona bikakwatanisiza kimwe.” (Abakolosai 3:14). Okukunda okw`amazima aha mucunguzi, n`aha wacungwiirwe, nahari buri kigambo kyona kya Ruhanga, hamwe n`okwikiriza okw`amazima, okutahwaho omuri buri ki Ruhanga yaraganitse kyona. Twena kuturijuzibwa Omwoyo arikwera nk`oku kiri omu bya Kozirwe Entumwa 2 hamwe n`ekanisa y`entumwa eya bandize, nitubaasa kugamba omu mazima “ahabw`okuba okukunda kwa Ruhanga kushukirwe omu mitima yaitu Omwoyo Orikwera ou twahairwe.”  (Abarooma 5:5). Obutumwa bw`omu bigambo bugambo buvunirwe omu miring etari kushushwana tihaine ki buri kugatsira omuntu, kwihaho buri kimwe kyaheza kugarurwa omu buteeka bwakyo bw`obwa Ruhanga, reero eki kibona kuhikirira: “Manya boona abeebemberwa Omwoyo wa Ruhanga, nibo baana ba Ruhanga” (Abarooma 8:14).

Kishwera omu mazima ku ari garuka, “eiraka rye ry`okusimura” okubanza riryaza ahari abo abagwejegyereire omuri Kristo, bwanyima abahuriire abariba bakiriho omuri Kristo baryahindurwa, boona hamwe batwarwe omu bicu kubugana MUKAMA omu kibuga. Ekyo ni OKU NIKWO MUKAMA ARIKUGIRA omu kigambo kye ekirikwera kandi ekitahwaho (1Abatesolonika 4:13-18).

Okugaruka kwa MUKAMA nikuza kureebwa butunu, nk`oku yarebirwe nateemba omu iguru butunu (Ebyakozirwe 1:11b): “…Yesu ogwo owaabaihwaho akatwarwa omu iguru, nikwo arigaruka nk`oku mwamureeba naatemba omu iguru.” Okuzooka kw`abafereire omuri Kristo nikuza kureebwa butunu. (1Abakorinso 15:42-44). N`okuhindurwa kw`emibiri yaitu nakwe kuryareebwa butunu (1Abakorinso 15:54). Okutwarwa nakwe kuryareebwa butunu (Abatesolonika 4:17). Obugyenyi bw`Omwana gw`entaama buryabaho (Okushuuruurwa 19:7) buri kimwe kyona kiryabaho obariremu n`okutegyeka na Yesu Kristo okumara emyaka rukumi (millennium) (Okushuruurirwa 20) kandi otwariremu n`eiguru eritsya hamwe n`ensi ensya (Okushuruurirwa 21), Maranatha. Ija, MUKAMA Yesu! “Orikuhamya ebi naagira ati: Buzimazima niinyija juba. Amiina. Ija, MUKAMA waitu Yesu.” (Okushuuruurirwa 22:20).

Otagira ekiwayongyera aha kigambo…

Obuhereza bw`oweishe-emwe Branham bukaba buri obwa maani nk`obuhereza bwa Musa, Yohaana Omubatiza, kandi nk`obwe ntumwa Paulo omukikwatireine n`entebekanisa ya Ruhanga y`okujuna. Ekigambo kya Ruhanga ekyarangirirwe entuwa za Ruhanga kitusigirwe, kandi nikyo kimwe ekituri kuburira, ahabw`okuba ekigambo kya Ruhanga kigumaho ebiro byoona (1Petero 1:25) Omuri Petero 3:14-18, entumwa Petero akehanangiriza abaikiriza aha bikwatireine n`okugaruka kwa MUKAMA waitu Yesu Kristo okwaraganitsibwe, okwegyendesereza kugira ngu batashangwa beine ibara ryonaa, kandi bateine ekibarikugaywaho. Akaruga yajuriza n`ebyahandikrwe Paulo omu biyahandikire, kandi yayoreka ngu harimu ebintu bimwe ebigumire kwetegyereza twaherize kukyetegyereza ngu kukiri kuhika aha butumwa obw`omuri Baibuli, tiliri kukwata aha bihandikirwemu ebigumire kwetegyereza ebi Paulo yagambireho buri, nk`oku Petero abigambireho omuri 2 Petero 3:16, ninga shi omu ki oweishe-emwe Branham yagambiere aine ekihika kingi omu mirimo gwa Ruhanga ogw`ahamuheru. Nk`oku kyabaire kiri enyimaho, n`oburi hati hariho abantu abarikutwara ebigambo ebyagambirwe ow`eishe-emwe Branham bakabyiha omu buteeka bwabyo obu yagambirireemu bakehangiramu enyegyesa zaabo ez`ebishuba (Orunyiriri 16).

Ekiragiro eki Paulo yaheire omukozi mugyenzi we omwesigwa- omurri 2 Timoseo 4 kikahebwa ow`eishe-emwe Branham omu mwaka gwa 1933 akiheirwe MUKAMA wenyini omu kworekwa. Buri muhereza wa Ruhanga weena nija kuta ebigambo ebi aha mutima:

“Ninkwehanangiriza omu maisho ga Ruhanga na Kristo, oricwera abahuriire n`abafiire orubanja, kandi ahabw`okugaruka kwe n`obukama bwe, ogume obuurire ekigambo kya Ruhanga, ogambe n`obweziriki omu bunaku oburagiirwe n`obutaragiirwe, ohane oteise, oyehanangirize n`okugumisiriza kandi n`okwegyesa. Ahakuba ebiro biryaija, obu abantu baryanga kuhurira enyegyesa y`amazima; kwonka ahabw`okugira amatu agarikubarya baryayekanyisiza abeegyesa abarikwegyesa nk`okwetenga kwabo oku kuri, beigare amatu ngu batahurira amazima, bahabe, bakuratire ebiteekyerezo by`ebingujano. Kwonka iwe, oyerinde omuri byona, ogumisiririze obusaasi, okore omurimo gw`omubuurizi w`engiri, ohikize kimwe okuheereza kwawe.”

MUKAMA naanye akandagiira kushoma 2 Timoseo 4 omu kwezi kwa kabiri 1980 obu nabiire ndi Marseille France. Omu mwwbazyo ekiro kimwe enyimaho omurundi gw`okubanza nkabuzibwaho eki ebihinda mushanju ebiri omu kushuuruurirwa 10 birikumanyisa. Nkaba ntaine ky`okugarukamu omuri obwo bwiire. Ku nabiire ninshoma 2 Timoseo 4, aho n`aho nketegyereza aha bwenki nabiire nshemereire kushoma ekyo kyahandikirwe: enshemereire kwegyesa n`okuburira ekigambo kyonka; tindikubasa kandi tindikuza kweeta aha by`okuvunuura. Tindikubasa kushaririza omu kigambo ekyo kiri aheru.

Ogwe weena oyetsirwe Ruhanga omu mazima naija kuta omutima aha kwehanangiriza oku Paulo yahandikiire Timoseo “Ninkwehanangiriza omu maisho ga Ruhanga … obuurire ekigambo … !” Buri kitahandikirwe omu kigambo tikishemereire kuba nikiburirwa omu ngiri ey`ebiro n`ebiro. Kandi ogwe weena ori kuburiira ekintu kyoona haza kitari mu byahandikirwe, n`obu yakuba nakweeta ngu n`okushuuruurirwa, nayeta ahansi y`omukyeeno (Abagalatiya 1:8), n`obuyakubeire ari Maraika kuruga omu iguru!

Entumwa Yohaana nawe akatutsigira okurabura oku: “Niinyehanangiriza omuntu weena orikuhurira ebigambo by`omu kitabo eki, nti: Omuntu weena ku aribyongeraho, Ruhanga aryamwongeraho ebibonaboneso ebihandiikirwe omu kitabo eki; kandi omuntu weena ku aricwa aha bigambo eby`omu kitabo ky`obunabi obu, Ruhanga aryamwaka omugabo gwe ogw`aha muti gw`amagara n`ogw`omu rurembo orurikwera, ebihandiikirwe omu kitabo eki.”

Abo boona abari kwikiriza nk`oku ebyahandikirwe birikugira bahairwe omugisha: “Orikushoma ebigambo by`obunabi obu aine omugisha, kandi baine omugisha abarikubihurira, bakata omutima aha bihandiikirwemu; ahabw`okuba obunaku buri haihi.” (Okushuuruurirwa 1:3)

Ruhanga namanyisa eki agamba kandi agamba eki amanyisa

Nabi Danieli akagambirwa: “Kwonka iwe Danieli shweka ahari ebyo bigambo, ekitabo okiteerane n`akamanyiso, okuhitsya aha mperu. Baingi baryairuka nibakora oku n`oku, n`okimanya kuryayeyongera.” (Danieli 12:4).

Turi omu bwiire bwa`hamuheru. Ekitabo ekyabaire kishwekirwe kishuurirwe, eby`abaire birimu byoona hati bishuurirwe. Nitusiima Ruhanga ahabw`okuba tihakiro nakimwe ekikibohirwe n`akamanyiso ahabw`okuba “Entare y`omu ruganda rwa Yuda, ekitsitsa kya Daudi, akasingura; n`ahabw`ekyo naabaasa kushuuruura ekyo kitabo n`okubambuura obumanyiso bwakyo mushanju.” (Okushuuruurirwa 5:5)

“Kandi yangira ati: Otakoma ebigambo by`obunabi eby`omu kitabo eki n`akamanyiso, ahakuba obunaku buri haihi.” (Okushuuruurirwa 22:10). Omu shuura ya 5 ekitabo kikaba kikibohirwe n`akamanyiso.

Obuteeka bwa Ruhanga omu ntebeeanisa Ye y`okujuna omu kigambo bukatworekwa omu bwijwiire. Nitubasa kuta b`amaraika mushanju b`ekanisa omu myanya yaabo ebashemereire (Okushuuruurirwa 2+3), ba maraika b`okucwa omushango abakomiirwe omu mugyera gwa Fulati (Okushuuruurirwa 9) kandi n`aba maraika mushanju b`okuteera enzaamba (Okushuuruurirwa 8-11). Nabyo nitubasa kubita omu myanya y`abyo eishemereire. Ahari itwe, amazima g`omu byahandikirwe nigareebwa butunu MUKAMA ku arishuuma nka Maraika w`endagaano (Okushuuruurirwa 10) nari ba nabi babiri ku baryaija (Okushuuruurirwa 11) nari ebiri kukwaata ahari ba maraika mushanju hamwe n`ebibonaboneso (Okushuuruurirwa 16). Eego, ahabw`embabazi ze okushuuruurirwa kwoona kw`ebyo byoona ebyabaireho bitumanyisiibwe kandi byatworekwa omu buteeka bwabyo, omu muriingo oguri kwetegyerezibwa hatari nk`omu migigi ey`enyima.

N`obu kirabe kiri kityo, kishemereire kugaruka kugambwaho ogundi murundi omu eiziina rya MUKAMA Yesu Kristo: oku n`okurugayo hamwe n`okweteekateeka kw`ekanisa y`Omugore. N`obu twakumanya enaama zoona kwonka tutagire kukunda kigambo okwa mazima kw`ekigambo, na buri kigambo, obwe nituba tuteekateekire, n`obu kwakuba okukunda okuboneka kwe. Egi niyo ntanisa eri rwagati yabaishiki ab`obwengye hamwe n`abaishiki aba shema. Omu mazima aha muheru gw`obwire bw`okumarira, hati ekirikukirayo obukuru n`kugarura busya okwijwire nk`oku ekigambo kirikugira, okushemereire kubaho okugaruka kwa MUKAMA omukundwa kandi kishwera kutakabaireho. Abatoreinwe nibakwata ekigambo n`amaani kuhika aha muheru kandi tibarikubasa kubeihwa beihwa nvunuurwa. Nibaikiriza ngu obutumwa obw`amazima obuhamize kimwe aha byahandikirwe ebiri kwera, ni butebeekanisa okugaruka kwa Kristo okwa kabiri; Kandi nibaza kusiima MUKAMA n`omu butahwaho aha bw`obuhereza bw`ekinabi obw`ow`eishe-emwe Branham hamwe n`okuta kurungi ebyahandikirwe omumwanya gw`abyo nabyona ebyabaireho omuntebekanisa y`okujuna. Ahari abo abaine omugisha eki nikibakwataho: “… amaisho ganyu gaine omugisha, ahabw`okuba nigareeba, n``amatu ganyu ahabw`okuba nigahurira.”

Omuhuuku takira mukama we

Ebibuuzo byingi nibimpikaho ebi abantu bakweetenga ngu mbigarukyemu. Za e-mail nizinyijaho: emwe eine ebibuuzo 5, endiijo ebibuuzo 8 kandi endiijo ebibuuzo 20. Ebibuuzo nka 45 byohereizibwe omuntu omwe kandi ebi nshemereire kuba ningarukamu. Nibeenda kutunga okushoborekerwa gye aha byagambirwe ow`eishe-emwe Branham. Yetegyereze ngu naanye nikingumira kugarukamu ebyo byoona.

Aha kikwatiraine n`ebyokwegaho eby`omuri Baibuli, byoona mbasize kubigambho omu bitabo byingi ebi nshohwize kandi nabaasa n`okworeka omushana gw`abyo kurabira omu byahandikirwe ebiri kwera. Eki nikigaruka kikwata aha buhereeza bw`ekinabi obwabiire butari bwa buri kiro obwa ow`eishe-emwe Branham. Okutumwa, oku MUKAMA yampaire omu kwezi kwa kana 2, 1962, kandi kukahamibwa kurabira n`omuri nabi omu kwezi kwa ikumi n`ebiri 3, 1962g`abajurizi babiri, ow`eishe-emwe Wood hamwe n`ow`eishe-emwe Sothman, n`okuburira ekigambo hamwe n`okugabura eky`okurya ky`Omwoyo ekyabaire kibikirwe. Ahari abo abatorainwe ningaruka ngamba ogundi murundi ngu MUKAMA akagamba nanye ebigambo ebi aha Saande, okwezi kwa mwenda ebiro 19, 1976, n`eiraka ry`amaani ati “Muhereza wangye, nakwemeka kurabira omuri Matayo 24:45-47 kugabura eky`okurya.” Ekyo buzima nikwo kiri nk`oku Ruhanga Ari Ohuriire.

Omuri byoona, Ruhanga we weenka akaba yaherize kukiraguraho omuri Amosi 8:11 ngu aryayohereza enjara y`okuhurira ebigambo bye, kando omuntu ow`Omwoyo naba ohuriire ahabw`aburi kigambo kyoona ekya Ruhanga. Omucunguzi waitu akagira ati, “Yesu yaabagira ati: Eby`okurya byangye nikwo kukora eki Owantumirwe akunda n`okuhikiiriza omurimo gwe.” (Yohaana 4:34). Ahari buri muhereza Ruhanga akeegambira kurabira omuri Paulo: “Ku orishoborera ab`eishe-emwe ebigambo ebyo, oryaguma ori omuheereza murungi wa Kristo Yesu, orikutungwa ebigambo by`okwikiriza n`eby`enyegyesa nungi ei waakuratiire.” (1Timoseo 4:6)

N`obu kirabe kiri kityo, 2 Timoseo 4 ekaba eine kuba nehikirira nk`oku obwiire obwo bwabiire nibuza kuhika “obu abantu baryanga kuhurira enyegyesa y`amazima; kwonka ahabw`okugira amatu agarikubarya baryayekanyisiza abeegyesa abarikwegyesa nk`okwetenga kwabo oku kuri” Nahabw`ekyo, nikigaruka kigamba naha mwambari omubi omuri Matayo 24:48-50 ori kugira ati “MUKAMA wangye atwireyo…” (Orunyiriri 48). Nk`oku Omwana w`Omuntu ari kubanza kubiba embibo enungi, boona abo abu Ruhanga arikutuma baine kuba nibakora ekintu nikyo kimwe (Matayo 13). Obu naija ahashooba mpora mpora ahanyima nawe abiba embibo embi, ey`enkenzi: envunuura. Omuhuuku omunyabwengye kandi omwetsigwa nabiba embibo y`ekigaambo kandi nagabura eky`okurya ky`Omwoyo. Omuhuuku omubi nabiba envunuura ze weenka.

Boona abo abazirwe Ruhanga nibaikiriza kandi nibesiima ngu MUKAMA Yesu we weenka ayeyeteire ab`okuburira ekigambo omu bunaku obu. Titwiine nk`oku twaku kigaamba okukira aha: ogwe weena otumirwe Ruhanga naburiira ekigaambo kya Ruhanga kyoonka kandi weena owa Ruhanga nahurira ekigambo kya Ruhanga (1Yohaana 4:6) bitari bitebyo (2Timoseo 4:4)

Paulo akahandiika: “kureka omuri byona nitweyoreka nk`abashemereire kuba abaheereza ba Ruhanga nitugumisiriza munonga omu kubonabona, omu bworo, omu busaasi… omu kigambo ky`amazima, n`omu maani ga Ruhanga; tukwaitse eby`okurwanisa by`okuhikiirira omu mukono gwa buryo n`ogwa bumosho; omu kitiinisa n`omu kugaywa, omu kugambwaho kubi n`omu kugambwaho gye; nituteekyerezibwaho nk`abanyabishuba, kunu turi ab`amazima…” (2Abakorinso 6:4-8).

Omuri Petero 4 kuruga aha runyiriri rwa 12 nitushoma ngu obwiire bwingi abaikiriza nibaraba omu tanuuru y`okugyezibwa, kureka nabwe nitukwatanisa na Kristo omu busaasi bwe kugira ngu “ekitinisa kye ku kirishuuruurwa, nabwo mushemererwe n`okwesiima kwingi.” (Orunyiriri rwa 13b).

Okurugira kimwe aha kuzaarwa kwe okuhikira kimwe aha kutemba kwe omu iguru, n`Omucunguzi waitu akaba natekwa kugumisiriza abashekyerezi. Abahandiiki bakamuvunaana ngu akazaarwa ari eki nyandaaro (Yohaana 8:41), okuba ahambirwe emizimu (Yohaana 10:20), okuba Belizabuli (Luka 11:15), okuba omubeihi (Matayo 27:63) eego hamwe n`okuba enkozi y`ebibi (Yohaana 8:30). Akagumisiriza okuhemurwa kandi bakamuterera n`enaku aha musharaba. Kwonka omu kasheshe kaaho obu yazooka, akashohora ekituuro nk`omusinguzi ahari sitaani, rufu hamwe n`okuzumu, kandi akaba nabasa n`okurangiriira, “mpiirwe obushoboorozi bwona omu iguuru n`omunsi” Agiire omu iguru n`akaari (Zaburi 47:5; Zaburi 68:19; Luka 24:50-53; Ebyakozirwe 1:9-11), kandi aryagaruka aine amaani n`ekitinisa.

Abahereza ba Ruhanga nabo bashemereire kugumisiriza ebintu nibyo bimwe nk`oku MUKAMA waitu yakozire “Mwijukye ekigambo eki naabagambiire nti: Omuhuuku takira mukama we. Ku baraabe bampiigire, naimwe baryabahiiga; ku baraabe baarinzire ekigambo kyangye, n`ekyanyu baryakirinda.” (Yohaana 15:20). Akagaruka yagira ati “Mwine omugisha abantu ku baraabangye, baababinga, baabajuma, baacamura eizina ryanyu ngu ni ribi, nibabatura Omwana w`omuntu.” (Luka 6:22).

Nabwe eki kiriyo nikiza kuhikirira: “Abarikubiba nibarira, baryagyesha nibashemererwa. Orikugyenda naarira, naaza kubiba embibo, Aryagaruka n`okushemererwa, ayekoreire ebiba bye.” (Zaburi 126) MUKAMA ku aryeshuuruura omu kitinisa kye aha kugaruka kwe, naitwe turyashemererwa kandi twesiime “Ogwo mumukunda, mutakamureebaga; kandi n`obu muraabe mutarikumureeba hati, nimumwikiriza, mumushemererwa n`okwesiima okutarikubaasa kushoboororwa okwini ekitiinisa kingi…” (1 Petero 1:8). Ebiro ebi tushemereire kwikiriza kuhemurwa ahabw`eizina rye, kwonka ku ariija turyashemererwa kandi tujaguze kandi tutungye ekirunga ky`ekitinisa (1 Petero 5:4). Omurundi gw`okubanza akaija kutwihaho ebibi byaitu, omurundi gw`akabiri aryaizira abo abamutegyereize (Abaheburaayo 9:28), ahari abo boona abarikukunda okurebeka kwe (2 Timoseo 4:8), hamwe naabo boona abetekateikire (Matayo 25:10).

Entumwa Yohaana nawe akatugaruramu amaani arikugira ati: “Na mbwenu, baana bangye abato, mugume omuriwe, bwanyima ku arireebeka, tubone kwija omu maisho ge twine obumanzi, tutarikukwatwa nshoni tukeenyonya aha kwija kwe … kwonka nitumanya, ngu ku arishuuruurwa, turyashushana nawe, ahabw`okuba turyqmureeba nk`oku ari.” (1 Yohaana 2:28+3:2).

Ebikubaho MUKAMA ku atsinda nk`entare?

Katugarukye tukigambe ogundi murundi ngu n`ogwe owa aha muheru nawe akyetegyereize: ogwe weena orikwikiriza nk`oku Baibuli eri kugamba omu byahandikirwe ebiri kukurataho nikiza kumushuuruurirwa. Omu kushuuruurirwa 10 MUKAMA naija n`ekitabo ekishuurirwe nka maraika w`endagaano, yaata ekigyere ekye kya buryo aha nyaanja n`ekya bumosho ahansi, yagamba n`eiraka rihaango nk`oku entare etsinda. Ekigaambo kikuru omu kyahandikirwe eki ni “okutsinda”.

Omu itebezo “The breach” omu kwezi kwa kashatu ebiro 17, 1963 ow`eishe-emwe Branham akashoma okushuuruurirwa 10:1 reero ahanyima yagira ngu “Wayeetegyereza ogwe ni Kristo (wareeba?), ahabw`okuba we omu ndagaano enkuru akeetwa Maraika w`endagaano, kandi hati ariyo nayizira kimwe aha bayudaaya, ahakuba yamazire n`ekanisa… ekanisa eherize kutwaarwa.”

N`okuhikirira kw`ekicweka kya kabiri kya Malaki 3:1: “…kandi MUKAMA, ou murikusherura, aryaija omuri hekalu ye kitaraariire; n`entumwa y`ndagaano ei murikushemererwa, reeba neija; nikwo MUKAMA ow`amahe arikugira.”

Ebikuza kuba aha ba Israeli abikiriza nabyo bikaba byaherize kuragurwaho omu kigaambo ky`obu nabi. Reero obwe n`eki ekyahandiikirwe nakyo nikiza kuhikirira “MUKAMA naatsinda naayema Saayuuni, Naimutsya eiraka rye ari Yerusaalemu, kandi eiguru n`ensi nibitengeta. Kwonka MUKAMA niwe buhungiro bw`abantu be, Ekigo kigumire eky`Abaisraeli.” (Yoeli 3:16)

“Baryakuratira MUKAMA, Atsinde nk`entare; Eego, aryatsinda, Abaana be baije nibatetema, nibaruga oburengyerwa-izooba.” (Hosea 11:10).

“Akagira ati: MUKAMA naatsinda naayema Saayuuni, Naimutsya eiraka rye ari Yerusaalemu; Amariisizo g`abariisa nigacura, Omutwe gwa Karumeeli niguhotoka.” (Amosi 1:2)

We ku ariheza kutsinda nk`entare, akaire nikija kuba kahika ak`ebihiinda mushanju kugaamba (Okushuuruurirwa 10:3). Yohaana kuyayenzire kuhandiika ebi yagambirwa, eiraka okuruga omu iguru rikamugira riti, “Koma n`akamanyiso ebyo bigambo ebyagambwa ebirikuhinda mushanju; otabihandiika.” (Orunyiriri rwa 4). Kanshabe Ruhanga ahereze buri omwe okushuuruurirwa okuri kwera kuhereza ekintu eki ekitinisa, ahabw`okuba ni “OKU NIKWO MUKAMA ARI KUGIRA”

Maraika w`endagaano, ori kuta ekigyere kye kya bumosho ahansi n`ekindi ekya buryo aha nyaanja reero akatsinda nk`entare nayeereza omukono gwe omu mwanya reero ayerahira we wenka abaho ebiro byoona “tiahakiriyo bundi bwiire” … omu kitabo kya nabi Danieli 12:7 nikigamba aha kurahira haza obwe kwine obwiire bwakwe obu pimirwe kandi bugufu: “…naahurira naarahira Ogwo otura ahuriire ebiro byona, ngu biryamara obunaku n`obunaku bubiri n`ekicweka ky`obunaku; kandi ngu, ku bariheza kusheenyagura amaani g`eihanga eririkwera, ebyo byona biryahikiirira.” Amiina! Ahabw`ebyo byona ebyashoboororwa, nitugambirwa omu kigaambo ky`obu nabi ngu okuruga omu bwiire obw`endahiro eryaba emyaka eshatu n`ekicweka okuhisya obu byona biri hikirira omu bwiire obw`ahamuheru. Omuri Danieli 7:25 nitushoma ekintu nikyo kimwe aha myaka eshatu n`ekicweka ekiri kukwata aha b`Israeli kandi Okushuuruurirwa 12:14 aha runaku kandi n`obunaku kandi n`ekicweka ky`obunaku nk`oku kiri omuri Danieli 12:7.

Aha nshonga egi, nikyetegyerezibwa kurungi ngu tikirikukwata aha kanisa y`omugore orikuba yaherize kutwaarwa (raptured), kureka nikikwata aha bwiire bw`ebibonaboneso kandi nahari Israeli. Nabi Danieli akagambirwa ati, “naija kukushobororera ebiriba aha bantu baawe omu biro bya bwanyima; ahabw`okuba okwo kworekwa n`okw`ebiro ebiriija.” (Danieli 10:14). N`ebyo ebyahandikirwe ebiri kukurataho, tikiri kuguma kurambika gye ebyo byona omu mwanya gwabyo kandi n`omubuteeka bwa Baibuli. Ahabw`okugira ngu tikiri kukwata aha kanisa y`Omugore, kureka aha bantu ba Israeli tikiri kwetengyesa itwe okwemereza emitima aha bweki. MUKAMA naija kureeberera abantu be okuhika aha muheru.

Emperu eri hanu; Okwija kwe kuri haihi.

Omuri Matayo 24, Mako 13, MUKAMA akagamba ahari biribaho omu bwiire bw`okumariira Kristo atakagarukire. Akagyeragyeranisa omugigi ogu n`obwiire bwa Nooha (Okutandika eshuura ya 6:9) kandi nk`oku byabiire biri omu biro bya Sodomu na Gomora (Okutandika 19, Luka 17). Kikaba kishemereire kuba nk`oku kyabaire enyimaho, kandi omu mazima nikwo kiri.

Ekigambo kya Ruhanga hamwe n`obuteeka bwoona obu Ruhanga yataireho nahaanga nibireebwa omu bantu b`obwiire obu nk`ebitakiriho. Eki nikikwata aha bushwere, aha maka, naha ngyesho eziindi ez`obuhaangwa.

Entumwa Paulo, orikujunanwa abegyesa b`ediini (theologians) akashoborora aha mbeera egi ati omu Barooma 1:24-32 “N`ahabw`ekyo Ruhanga akabareka, ngu bategyekwe emize erikwitsa enshoni; abakazi baabo baareka eki emibiri yaabo yaahangiirwe, baagikoresa ekitari ky`obuhangwa; kandi n`abashaija nabo baareka kukorera abakazi eby`obuhangwa, baabugumwamu okurigira okubi, abashaija baakora eby`obuhemu aha bandi bashaija, baihurwa omu mibiri yaabo ebishemereire obuhabe bwabo.” Ebi nitubireeba na maisho gaitu kandi tubihurira n`matu gaitu.

Kandi n`amakanisa nago gahambirwe omwoyo mubi gw`obwiire obu turimu nk`abandi boona. Omutwe mukuru gw`amahuriire omu biro bikye bihingwiire gukaba nigushoma guti, “Empiinduka omu Kereziya. Vatikani ehikiriire ebitingwa hamwe n`ebitingwa-kazi yashoborora ngu n`ebitingwa nabyo nibibasa kugasira ekereziya hamwe n`abantu ahabw`ebicoonco byaabo hamwe n`ebibari kukora …”

Buri muntu aine obugabe bw`okutuura we nk`oku yayekundira, kandi tihariho oshemereire kugaywa, nainga shi kushororwa ari kuturwa entwaza ye. Ekitinisa kiri kandi kishemereire kutarwanisibwa omu muriingo gwoona.

N`obu kirabe kiri kityo, ogwe weena ori kwikiriza Ruhanga kandi aziirwe obwa kabiri omu mazima aha bw`Omwoyo n`oburi hati nakyebemberwa ekigambo kya Ruhanga. Ogwe weena ori kushangwa omu kanisa eya mazima naata ekitinisa omu buteeka obu Ruhanga yataire omu bushweere hamwe n`omu maka hamwe n`obuteeka bw`kujuna hamwe n`obuteeka bw`ekanisa, ebiyahandikire omu kigambo kye. Omu muriingo nigwo gumwe omuntu ogwe nayikiriza kuza omu buteeka bw`obwa Ruhanga omu kyaanga ky`omubiri nari shi omu kyaanga ky`Omwoyo.

N`obu kiraabe ngu, ekyabaire kyine kubaho okubanza nikyo kyabaire kyagambirweho omu itebeezo ry`okubanza aha kutandika kw`ekanisa y`endagaano entsya nk`emyaka enkumi ibiri ehingwiire: “Mweteise, mwena mubatizibwe omu iziina rya Yesu Kristo, mubone kusaasirwa ebibi byanyu; kandi nimwija kuheebwa ekiconco ky`Omwoyo Orikwera. Ahakuba okuraganisibwa oku n`okwanyu n`okwa boona abari hare, omuntu weena oryetwa MUKAMA Ruhanga waitu.” (Ebyakozirwe 2). Eitebezo ery`ebiro ebi rishemereire kuba ritari kuhakanisa eitebezo eryabandize kutebezibwa aha kiro kya Pentekoti. Kandi ebiri kuragirwa abaikiriza omu kanisa eya aha muheru hati n`ebikora nk`oku byabiire nibikorwa omu mugigi gw`ekanisa ey`okubanza. Kwoonka ogwe weena otari kucwerwa mushango Omwoyo wa Ruhanga wetayikiriza kiconco ky`obucunguzi kandi takayebemberwa kuhika aha bucunguzi.

Tihariho orikubasa kwejuna, buri muntu ashemereire kutakira eizina rya MUKAMA kandi omujuni okurabira omu kushaba, akashaba okusasirwa n`okukomororwa kandi n`oburi hati nabaasa kukyehuriramu: “ahabw`okuba omuntu weena oritakira eiziina rya MUKAMA aryajunwa.” (Abarooma 10:13) “Ahakuba We agira ati: Omu bunaku bw`okwiririzibwamu nkakuhurira; kandi aha izooba ry`okujunirwaho naakuhwera. Reeba, hati nibwo bunaku bw`okwikiririzibwamu buzima; Reeba, hati niryo izooba ry`okujunitwaho.” (2Abakorinso 6:2)

Ahabw`embabazi za Ruhanga amagara ga`baikiriza gatiirwe omu kwikiririzana n`ekigambo kya Ruhanga omu kyanga ky`Omwoyo hamwe n`omukyanga ky`omubiri. Ahakuba ogwe weenka ori omu kigambo niwe ori omu kukunda kwa Ruhanga. Kandi ogwe nigwo muhanda gumwe gwonka ogu twakubaasa kutamburiramu na Ruhanga, nka Enoka okuyakozire enyimaho bwanyima akatwaarwa (raptured). (Abaheburaayo 11:5). Nahabw`ekyo Ruhanga naija kutwesimisa, kandi itwe abagore abataine rubanja nitwiija kutaaha aha bugyenyi na kishweera. Amiina .

“Ngu ekanisa egyo ebone kumurikwa omu maisho ge eri ey`ekitiinisa, etaine ibara n`obu gwakuba omufunya, nari ekintu kyona ekirikushusha kityo, kureka ebe erikwera etaine kamogo.” (Abaefeso 5:27)

Omu myezi eri kwiija, ogundi murundi hariho ezindi ngyeendo nyiingi eziteebekanisibwe ez`omu buhereza obwa aheeru.

Bambi nimbashaba ngu munyijukye omu shaara zaanyu.

Aha bwogwo owatumirwe

￼

￼

Ekishani ky`oruteerane omuri Cuba omu kwezi kwa kabiri, 2015. Oba rwabaire ruri omu Havana nainga shi omuri HolguἸn, abaikiriza bakaija kuhurira ekigambo ohari buri mwanya gwoona. N`ababurizi kuruga Santiago de Cuba bakaija omu nteerane. Ahabw`embabazi nitubasa kujurira oku obutumwa obw`aha muheru buriyo nibuhika aha baana ba Ruhanga omu mahaanga goona.

Kuwakuba noyeenda kutuunga aha bitabo byeitu, nobasa kutuhandikira ahari aduresi egi: Mission center, P.O Box 100707, 47707 Krefeld, Germany.

Homepage: http://www.freie-volksmission.de

E-mail: volksmission@gmx.de or E.Frank@freie-volksmission.de

Phone: +49-2151/545151 Fax: +49-2151/951293

www.misia.sk

E-mail: gospel2nations@misia.sk

Tel: +256(0)786 892 319/(0)784 103 735

Nobaasa kuza ahamutimbagano gwa intaneti ahabwenterane zeitu za buri kwezi omusaande y’okubanza buri kwezi orwamukaaga omumwazyo sha 7:30pm, ahasaande omukasheshe 10:00am. Amatebezo nigahurirwa omu ndimi mushanju z’ensi yoona zitari kushushwana. Enterane ezomuri Zurich nobasa kuzitungira aha mbeho aha saande erikushembayo buri kwezi 2:00pm kandi ziri omurugirimaani hamwe n’omurufaraansa. Yegeite ahaki Ruhanga ariyo nakora hati omuntebekanise ye y’okujunwa!

© Owabihandiika kandi owabishohoza E.Frank